KIRJALLINEN KYSYMYS E-1926/02

esittäjä(t): Giorgio Celli (Verts/ALE) komissiolle

(3. heinäkuuta 2002)

Aihe: Yhteisön tärkeinä pitämillä alueilla Parco d'Abruzzossa Italiassa toteutettava hiihtokeskushanke

Alto Sangro e Altopiano delle Cinquemiglian vuoristoseudun kuntayhtymä (L'Aquila, Abruzzo, Italia), hyväksyi vuoden 2001 lopulla uusia hiihtokeskuksia koskevan hankkeen, johon sisältyy myös uusien hiihtohissien rakentaminen. Päätöksessä koottiin yhteen Rivisondolìn, Barrean, Roccarason, Pescasserolin ja Roccapian kuntien tekemät, hiihtopalveluja koskevat ehdotukset, ja se välitettiin Abruzzon alueen viranomaisille siinä tarkoituksessa, että hankkeille voitaisiin hakea yhteisöltä yhtenäisen ohjelma-asiakirjan mukaisesti ohjelmakaudella 20002006 myönnettävää rahoitusta (arviolta yhdeksän miljoonaa euroa alkurahoitusta). Päätöksen tarkoituksena oli yhdistää useita kyseisen alueen hiihtokeskuksia Parco d'Abruzzon puistoon rakentamalla tiheä hiihtohissi- ja köysirataverkosto, joka ulottuisi myös Barrean suistoalueelle (keskelle puiston tärkeintä suojavyöhykettä), Pantaniello-järven alueelle (joka on kansallinen suojelualue) sekä Serra di Rocca Chiarano- ja Monte Greco -vuorille asti (jotka on luokiteltu yhteisön tärkeinä pitämiksi alueiksi koodi IT7110061, Serra di Rocca Chiarano Monte Greco(1)), joita koskevista suojelutavoitteista määrätään selvästi 8. syyskuuta 1997 annetun presidentin asetuksen N:o 357(2) 5 pykälässä. Grecon ylängöllä elää suurriistaa (karhuja, susia ja hirviä) ja kotkia. Hiihtokeskushankkeeseen sisältyy myös teiden, vesijohtojen ja tunnelien sekä keinolumilaitteiden ja niihin liittyvien laitteiden (altaat ja sähkölaitteet) rakentaminen. Jos edellä mainitut suunnitelmat toteutetaan, ne tuhoavat alueen luonnonympäristön ja sosiaalisen ja taloudellisen rakenteen ja pilaavat maisema-arvoltaan merkittäviä alueita (tuhansia puita jouduttaisiin kaatamaan). Keinolumilaitteilla olisi tuhoisia vaikutuksia alueen vesistöille (1 500 metrin pituisen radan päällystämiseen keinolumella tarvitaan 20 000 kuutiota eli 20 miljoonaa litraa vettä), minkä vuoksi viime talvena ilmennyt vesipula toistuisi vielä pahempana.

Onko komissio tietoinen edellä mainituista seikoista? Voiko komissio ilmoittaa, sopivatko edellä mainitut ehdotukset yhteen ympäristövaikutusten arviointia ja Natura 2000 -verkostoon kuuluvien alueiden suojelua koskevan yhteisön lainsäädännön kanssa? Sopiiko ohjelmakaudella 20002006 yhtenäisen ohjelma-asiakirjan mukaisesti Abruzzon alueelle myönnetty yhteisön rahoitus yhteen sen kanssa, että sama alue on hyväksynyt hiihtokeskusten laajentamista koskevan suunnitelman, jolla on eniten vaikutusta juuri erityissuojelualueisiin (koodi IT7120132) ja yhteisön tärkeinä pitämiin alueisiin? Onko esimerkiksi rakennerahastoista ehdotettu myönnettäväksi tai myönnetty yhteisön rahoitusta, joka voisi liittyä suoraan tai epäsuorasti edellä mainittuun hiihtokeskushankkeeseen?

(1) Ministeriön päätös, annettu 3. huhtikuuta 2000. Direktiivin 79/409/ETY erityissuojelualueita koskeva luettelo ja direktiivin 92/43/ETY mukaisesti määritellyt yhteisön tärkeinä pitämät alueet.

(2) Luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY täytäntöönpanemiseksi annettu asetus.

Margot Wallströmin komission puolesta antama vastaus

(11. syyskuuta 2002)

Luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY(1) 6 artiklassa säädetään yhteisön tärkeänä pitämien alueiden suojelusta. Yhteisön tärkeänä pitämät alueet määritellään direktiivissä säädetyn menettelyn mukaisesti erityisten suojelutoimien alueiksi. Direktiivin 6 artiklan 3 kohdassa säädetään, että kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin.

Edellä mainittua säännöstä sovelletaan erityisten suojelutoimien alueisiin (direktiivi 92/43/ETY) ja erityisten suojelutoimien alueisiin (luonnonvaraisista linnuista annettu direktiivi 79/409/ETY(2)). Säännös ei ole täysin sitova yhteisön tärkeinä pitämiksi alueiksi ehdotettujen alueiden osalta (direktiivi 92/43/ETY), joita jäsenvaltiot ovat ehdottaneet mutta joita ei ole vielä sisällytetty komission vahvistamaan yhteisön tärkeinä pitämien alueiden viralliseen luetteloon. Jäsenvaltioilla on kuitenkin velvollisuus huolehtia siitä, etteivät niiden yhteisön tärkeinä pitämiksi alueiksi ehdottamilla alueilla toteuttamat toimet vaaranna direktiivin tavoitteita, ja varmistaa siten, että tarvittavat toimenpiteet toteutetaan alueiden heikentymisen estämiseksi. Parco nazionale d'Abruzzo (IT7120132) on erityisten suojelutoimien alue (direktiivi 79/409/ETY). Serra di Rocca chiarano M. Greco (IT7110061) puolestaan on yhteisön tärkeänä pitämäksi alueeksi ehdotettu alue (direktiivi 92/43/ETY). Näin ollen edellä mainittuja velvoitteita sovelletaan näihin alueisiin.

Parlamentin jäsenen mainitsemat hankkeet voisivat kuulua tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY(3) liitteeseen II joko ennen sen muuttamista direktiivillä 97/11/EY(4) tai sen muuttamisen jälkeen. Direktiivissä 85/337/ETY säädetään, että liitteeseen II kuuluville hankkeille on tehtävä ympäristövaikutusten arviointi, jos jäsenvaltio toteaa hankkeen laadun sitä vaativan. Direktiivin 85/337/ETY mukaan, sellaisena kuin se on muutettuna, jäsenvaltioiden on määriteltävä direktiivin liitteessä II mainittujen hankkeiden osalta tapauskohtaisesti selvittämällä tai jäsenvaltioiden asettamien raja-arvojen tai valintaperusteiden avulla arvioidaanko tämä hanke 510 artiklan mukaisesti.

Koska komissio ei ole tietoa kysymyksessä mainitusta tilanteesta, se aikoo kerätä lisätietoja asiasta asianmukaisin keinoin. Jos komissio tulee siihen tulokseen, että kyseisessä tapauksessa rikotaan yhteisön lainsäädäntöä, se ei epäröi perustamissopimuksen vartijana toteuttaa kaikkia tarpeellisia toimenpiteitä EY:n perustamissopimuksen 226 artiklassa mainittu rikkomista koskeva menettely mukaan luettuna sen varmistamiseksi, että yhteisön lainsäädäntöä noudatetaan.

Rakennerahastoja koskevista yleisistä säännöksistä 21. kesäkuuta 1999 annetussa neuvoston asetuksessa (EY) N:o 1260/1999(5) säädetään, että hankkeiden valinta ja toteuttaminen ovat hallintoviranomaisen vastuulla eli kysymyksessä mainitussa tapauksessa Abruzzon alueen viranomaisten vastuulla. Lisäksi kaikkien rakennerahastosta yhteisrahoitettavien hankkeiden on oltava yhteisön lainsäädännön myös ympäristönsuojelulainsäädännön mukaisia.

Yhtenäisessä ohjelma-asiakirjassa esitetyn kuvauksen perusteella toimenpiteeseen 1.2 kuuluva hanke koskee Alto Sangron alueelle rakennettavaa julkisen liikenteen infrastruktuuria, jonka tarkoituksena on estää alueen väestökato. Tavoitteena on tukea kestävää kehitystä parantamalla paikallisväestön liikkuvuutta ja elinolosuhteita. Yhtenäisen ohjelma-asiakirjan mukaan tämäntyyppistä infrastruktuuria tarkastellaan ympäristövaikutusten arviointia ja luontotyyppien suojelua koskevan lainsäädännön perusteella.

(1) EYVL L 206, 22.7.1992.

(2) EYVL L 103, 25.4.1979.

(3) EYVL L 175, 5.7.1985.

(4) EYVL L 73, 14.3.1997.

(5) EYVL L 161, 21.6.1999.